Ada Hegerberg

Oppvekst og ungdomsår

Hegerberg vokste opp i Sunndal, og spilte for Sunndal Fotball sammen med sin to år eldre søster Andrine. Moren Gerd Stolsmo spilte tidligere i Toppserien med Trondheims-Ørn og faren Stein Erik Hegerberg spilte på nest høyeste nivå i Sunndal. I 2007 flyttet familien til Kolbotn, hvor søstrene ble med i ungdomslagene til Kolbotn IL.

Klubbkarriere i Norge

De to søstrene Andrine og Ada ble tidlig regnet som to av de mest talentfulle fotballspillerne i Norge, og vant Statoils unge talentpris i hhv. juli og september 2011. Ada debuterte i Toppserien for Kolbotn allerede som 16-åring og ble trolig den yngste spiller som har skåret hat-trick i Toppserien da hun gjorde det mot serieleder Røa Dynamite Girls i løpet av sju minutter.
Etter tre år med Kolbotn, der søstrene vant bronse i Toppserien i 2010 og 2011, signerte begge søstrene for Stabæk i forkant av 2012-sesongen. Med Stabæk vant søstrene sølv i Toppserien og gull i den norske cupen. Hegerberg vant Statoils unge talentpris som månedens talent også i mai 2012.
I Stabæk ble Hegerberg toppskårer med 25 mål på 18 kamper i 2012-sesongen. Før avspark i den norske cupfinalen i 2012 ble Hegerberg overrakt et trofé for å ha blitt kåret til «Årets komet» av Serieforeningen for kvinnefotball. Hun scoret hat-trick i første omgang. Stabæk ble norgesmester etter at Hegerbergs jevngamle lagvenninne, Caroline Graham Hansen, scoret det siste målet som ga seier 4–0 mot Røa Dynamite Girls.

Landslaget

Hegerberg debuterte på det norske seniorkvinnelandslaget da hun var 16 år. Hun kom innpå og fikk spille 17 minutter av Norges kamp mot Nord-Irland den 19. november 2011. Hennes første landslagsmål kom mot Japan i en turnering i Portugal den 6. mars 2013.
Med kvinnelandslaget tok Hegerberg sølv i EM i fotball for kvinner 2013. I etterkant av EM i fotball for kvinner 2017 der Norge ble slått ut etter tre strake tap og 0-4 i målforskjell, ga hun beskjed til fotballforbundet om at hun ikke lenger ville være en del av landslaget.
Hegerberg har oppgitt forskjellsbehandlingen mellom kvinner og menn i idretten som grunnen til at hun ikke ønsker å delta på landslaget.

Turbine Potsdam

Vinteren 2013 signerte begge søstrene for den tyske eliteserieklubben Turbine Potsdam. Ada Hegerberg debuterte med skåring i sin første kamp. Laget ble nummer to både i serien og cupen.

Olympique lyonnais

I juli 2014 signerte Hegerberg en toårskontrakt med Olympique lyonnais i Lyon, Frankrike, og valgte dermed for første gang en annen klubb enn søsteren.
Første sesong for Lyon ble vellykket med 26 mål på 22 kamper. Lyon vant den franske toppserien og den  franske cupfinalen, der Hegerberg scoret Lyons utligningsmål mot Montpellier. I november 2015 forlenget hun avtalen med Lyon fram til 2019.
I 2015/16-sesongen ble hun toppskårer i Division 1 Féminine med 33 mål på 21 kamper. Lyon vant serien for niende gang 8. mai 2016. En uke senere vant Lyon Coupe de France Féminine. Laget tok "the treble" med seier i  mesterligafinalen mot VfL Wolfsburg kort tid etter. Hegerberg scoret Lyons eneste mål i ordinær spilletid, men scoret ikke i straffesparkkonkurransen som måtte til, men Lyon vant til slutt finalen.
Hegerberg endte med 13 scoringer i Mesterligaen og 54 mål totalt i sesongen 2015/16, og ble kåret til Lyons beste spiller.
Sesongen 2016/17 endte på nytt med seier i toppserien for Lyon, der Hegerberg skårte 20 mål. Dette var klubbens tiende seriegull på rad. De vant også cupen for kvinner, etter at de slo Paris Saint-Germain Féminines i straffesparkkonkurranse. Den 1. juni 2017 slo de Paris Saint-Germain i finalen i Champions League, også på straffespark.
Sportsjournalister fra UEFAs 55 medlemsland kåret henne til Europas beste fotballspiller i sesongen 2015/16. Hun mottok prisen i Monaco 25. august 2016 sammen med Cristiano Ronaldo som mottok prisen på herresiden. BBC kåret henne til «Årets kvinnelige fotballspiller 2017» (BBC Women's Footballer of the Year 2017).
Hennes scoring i mesterligafinalen 2017/18 gjorde at hun ble den første kvinnelige spilleren i mesterligahistorien til å score 15 mål i én sesong.
Ada Hegerberg ble i 2018 kåret som Europas nest beste spiller i sesongen 2017-18, etter Pernille Harder.
Hun ble også nominert til «Årets spiller i verden» i 2018 av det internasjonale fotballforbundet. Kåringen sto mellom Hegerberg, hennes tyske klubbvenninne Dzsenifer Marozsán, samt brasilianske Marta fra Orlando Pride.